Die Wet op Outeursreg 98 van 1978 is die Suid-Afrikaanse wetgewing wat daarop gemik is om wetgewing ten opsigte van outeursregtelike sake te reël en het op 1 Januarie 1979 in werking getree. Die wetgewing is sedertdien telkemale gewysig. Werke wat in aanmerking kom vir beskerming ingevolge die wetgewing sluit in: letterkundige werke, musiekwerke, artistieke werke, rolprente, klankopnames, uitsendings, programdraende seine, gepubliseerde uitgawes, rekenaarprogramme. Die duur van beskerming op outeursreg word in Subartikel 2 van Artikel 3 van die wet uiteengesit as volg: Die termyn van beskerming op letterkundige- en musiekwerke asook artistieke werke wat foto's uitsluit geld vir die lewensduur van die outeur plus 50 jaar na sy afsterwe mits verskeie handelinge (publikasie, openbare op-/uitvoering, verkoop van opnames, uitsaai) nie voor die afsterwe van so 'n outeur verrig is nie. In die geval waar sulke handelinge wel verrig word duur die beskerming op outeursreg vir vyftig jaar vanaf die einde van die jaar waarop sodanige handeling verrig is. In die geval van rolprente, foto's en rekenaarprogramme geld beskerming vir 50 jaar nadat die werk met die eienaar van die outeursreg se toestemming aan die publiek beskikbaar gestel is of dit vir die eerste keer gepubliseer is.